Kuna liikmeskonna hoogne kasv muutis Lille tänaval asunud ruumid kitsaks, siis kolis Rotalia 1. juulil 1932. aastal balti-saksa korp! Estonialt üüritud majja Tähe tänaval, mis osteti jõukuse kasvades päriseks 1936. aastal. 1932.  aasta lõpus lähenes Rotalia liikmeskond 250-le: nendest 109 olid vilistlased, 102 tegevliikmed ja 32 lihtliikmed ja rebased. 1933. aasta novembris tähistati Rotalia 20. aasta juubelit. Tähe tänava maja sisustati selleks puhuks uue mööbliga, anti välja Rotalia senist tegevust käsitlev album. Samal aastal pandi alus sõprussuhetele Varsinaissuomalainen Osakunnaga (VSO) Helsingist.